KOMISIJAS ZIŅOJUMS PADOMEI par Zviedrijas Karalistes pasākumu īstenošanu, kas vajadzīgi, lai nodrošinātu, ka orālai lietošanai paredzētu tabaku nelaiž citu dalībvalstu tirgū /* COM/2010/0399 galīgā redakcija */





[pic] | EIROPAS KOMISIJA | Briselē, 29.7.2010 COM(2010)399 galīgā redakcija KOMISIJAS ZIŅOJUMS PADOMEI par Zviedrijas Karalistes pasākumu īstenošanu, kas vajadzīgi, lai nodrošinātu, ka orālai lietošanai paredzētu tabaku nelaiž citu dalībvalstu tirgū KOMISIJAS ZIŅOJUMS PADOMEI par Zviedrijas Karalistes pasākumu īstenošanu, kas vajadzīgi, lai nodrošinātu, ka orālai lietošanai paredzētu tabaku nelaiž citu dalībvalstu tirgū IEVADS Ar Tabakas izstrādājumu direktīvas (2001/37/EK) 8. pantu ir aizliegts laist tirgū orālai lietošanai paredzētu tabaku. Aizliegumu sākotnēji ieviesa ar pirmo Tabakas izstrādājumu direktīvu (Direktīva 89/622/EEK, kas grozīta ar Direktīvu 92/41/EEK). Zviedrijas pievienošanās līgumā iekļāva atkāpi. “Direktīvas 89/622/EEK, kas grozīta ar Direktīvu 92/41/EEK, 8.a pantā paredzētais aizliegums par Direktīvas 89/622/EEK, kas grozīta ar Direktīvu 92/41/EEK, 2. panta 4. punktā definētā ražojuma laišanu tirgū neattiecas uz Zviedriju un Norvēģiju, izņemot aizliegumu laist šo ražojumu tirgū veidā, kas līdzinās pārtikas produktam.”[1] Atkāpi piešķīra ar nosacījumu, ka Zviedrija veiks visus vajadzīgos pasākumus, lai nodrošinātu, ka a) punktā minēto ražojumu nelaiž to dalībvalstu tirgū, uz kurām Direktīva 89/622/EEK un 92/41/EEK ir pilnībā attiecināmas[2]. Pievienošanās līgums arī uzliek Komisijai pienākumu uzraudzīt šo pasākumu faktisko īstenošanu un informēt Padomi[3]. Ar Tabakas izstrādājumu direktīvā minētās regulatīvās komitejas starpniecību Komisija 2009. gada 10. novembrī visām dalībvalstīm nosūtīja šādu informācijas pieprasījumu: - cik lielā mērā jūsu valstī tiek patērēta vai tirgota orālai lietošanai paredzētā (zelējamā) tabaka “snus” (izplatība pieaugušo/pusaudžu vidū, pārdošana ar interneta starpniecību, pasažieru imports, kontrabanda)? - kādi pasākumi jūsu valstī veikti (papildus tirdzniecības aizliegumam), lai novērstu “snus” ienākšanu jūsu tirgū? Attiecībā uz Zviedriju šā jautājuma mērķis ir uzzināt, kādus pasākumus šī valsts veikusi, lai nodrošinātu, ka Zviedrijā ražots “snus” netiek laists citu dalībvalstu tirgū. Kopā uz šo pieprasījumu atbildēja 23 dalībvalstis. “SNUS” TIRDZNIECĪBA Zviedrija Atbildot uz Komisijas jautājumu par “snus” tirdzniecību, Zviedrija norādīja, ka jebkura pārdošana, tostarp pārdošana ar interneta starpniecību, uz citu dalībvalsti ir nelegāla saskaņā ar Zviedrijas likumu. Attiecīgā tiesību norma atrodama valsts Tabakas likuma (1993:581) 14. sadaļā. Tomēr šis aizliegums neattiecas uz tabakas izstrādājumu pārdošanu vai komerciāliem paziņojumiem tabakas izstrādājumu pārdošanas punktos. Taču šie komerciālie paziņojumi tabakas pārdošanas punktos nedrīkst būt uzbāzīgi, proaktīvi vai mudināt uz tabakas lietošanu. Turklāt Zviedrijas patērētāju aģentūra ir publicējusi vispārīgas norādes par tabakas izstrādājumu pārdošanu patērētājiem ( KOVFS 2009:7). Šīs vispārīgās norādes ir saistītas ar noteikumiem par tirdzniecību, kas iekļauti Tabakas likumā un Likumā par tirdzniecības praksi, un to mērķis ir uzlabot atbilstību regulējumam par tabakas tirdzniecību, kas vērsta uz patērētājiem. Pārējās dalībvalstis Dalībvalstis informēja, ka to jurisdikcijā “snus” netiek laists tirgū. Taču to var valstī ievest pasažieri. Dati par pasažieru importētā “snus” apjomu ir pieejami tikai Somijā. Somija informē, ka laikā no 2005. līdz 2007. gadam ir dubultojies to starp Somiju un Zviedriju ceļojošo pasažieru skaits, ka Somijā importē “snus”. Kontrabanda parasti netiek uzskatīta par problēmu. Taču daudzas dalībvalstis norādīja, ka “snus” tiek pārdots ar interneta starpniecību. Ir grūti nodrošināt kontroli. “Snus” izplatība dalībvalstīs ir vai nu nebūtiska, vai arī par to nav datu. Taču Somijā aptuveni 5 % pieaugušo vīriešu un 2 % sieviešu lieto “snus”. Aptuveni 40 % no 18 gadus veciem zēniem Somijā ir pamēģinājuši “snus”, un 10 % no viņiem to lieto regulāri. Somija norāda, ka pēdējo gadu laikā rādītāji ir palielinājušies, jo “snus” tiek pārdots pasažieriem, kas ceļo starp Somiju un Zviedriju. Šis patēriņš rodas no privāta importa no ārzemēm (galvenokārt no Zviedrijas), pārdošanas internetā (galvenokārt no Zviedrijas) vai kontrabandas “snus” pārdošanas melnajā tirgū. Tiesu izmeklēšanās konstatēts, ka nelegāls imports un pārdošana ir plaši izplatīta un tiek organizēta valsts mērogā. Somijas muitas iestādes regulāri veic plašas kriminālizmeklēšanas sadarbībā ar saviem Zviedrijas kolēģiem. Komerciāls “snus” imports un pārdošana Somijā ir aizliegti, tāpēc nav oficiālu datu par patēriņu. Taču statistika liecina, ka kopš 2005. gada privāts “snus” imports no Zviedrijas ir pastāvīgi pieaudzis[4]. Zviedrijā 19 % vīriešu un 4 % sieviešu lieto “snus” katru dienu. Slovēnija informē, ka 2006. gadā vienai personai uzlikts naudassods par “snus” tirdzniecību. Slovēnija un Dānija informē par citiem tabakas izstrādājumiem, kas pieejami to tirgū un kas nav “snus”, bet arī nav paredzēti smēķēšanai. PROFILAKSES PASĀKUMI Zviedrija Līdz ar Zviedrijas saistībām Pievienošanās līgumā Zviedrija pieņēma Rīkojumu, ar kuru aizliedz “snus” eksportu (1994:1266). Rīkojums stājās spēkā 1995. gada 1. janvārī. Rīkojuma 1. sadaļas pirmajā rindkopā paredzēts, ka “snus” nedrīkst eksportēt uz citām Eiropas Savienības valstīm. Pirmās sadaļas otrajā rindkopā teikts, ka aizliegums neattiecas uz precēm, ko pārvadā ceļotāji, kas paredzētas personīgai lietošanai vai kā dāvana personīgai lietošanai. Tādējādi aizliegums neattiecas uz “snus” pirkšanu personīgai lietošanai vai dāvanai, ceļojot no Zviedrijas. Saskaņā ar Zviedrijas likumu “snus” eksports uz citām dalībvalstīm ir sodāms pārkāpums. Sankcijas par minētā rīkojuma pārkāpumiem ir izklāstītas Kontrabandas sodu likumā (2000:1225). Trešajā sadaļā teikts, ka personu, kas tīši izved preces no valsts, pārkāpjot īpaši noteiktu aizliegumu (t. i., Rīkojumu, ar kuru aizliedz “snus” eksportu), atzīst par vainīgu kontrabandas pārvadāšanā. Piemēram, pašreizējais sods par “snus” kontrabandu ir sodanauda vai cietumsods līdz diviem gadiem (3. sadaļa). Ja tiesa pārkāpumu atzīst par nopietnu, piespriež vismaz sešu mēnešu, bet ne vairāk kā sešu gadu cietumsodu (5. sadaļa). Par sīkiem pārkāpumiem sods ir sodanauda (4. sadaļa). Gadījumos, kuros pārkāpumu nevar uzskatīt par tīšu, likumpārkāpējam par nelikumīgu eksportu var piespriest maksāt sodanaudu vai cietumsodu līdz diviem gadiem (7. sadaļa). Īpašumu, kas bijis pārkāpuma pamatā atbilstoši Kontrabandas sodu likumam, vai šādu preču vērtību var pasludināt par atsavinātu, ja vien tas nav acīmredzami nepamatoti (16. sadaļa). Tādējādi saskaņā ar Zviedrijas tiesību aktiem jebkurš “snus” eksports no Zviedrijas uz citu dalībvalsti ir nelikumīgs un sodāms, izņemot preces ceļotāju personīgai lietošanai vai dāvanai personīgai lietošanai. Tas nozīmē, ka “snus” eksports ir nelegāls arī tālpārdošanas veidā, ieskaitot pārdošanu ar interneta starpniecību, ja saņēmējs atrodas citā dalībvalstī. “Snus” iespējams transportēt no Zviedrijas uz citu dalībvalsti tikai tad, ja to personīgai lietošanai vai dāvanai personīgai lietošanai līdzi ņem persona, kas ceļo pāri robežai. Turklāt jānorāda, ka Zviedrijas iestādes piemēro minēto regulējumu praksē[5]. Vairākas Zviedrijas iestādes, tostarp tiesas, veic pasākumus pret personām, kas pārdod “snus” uz citām dalībvalstīm. Tā rezultātā Zviedrijā konfiscēts arvien lielāks “snus” apjoms: - 2006. g. 156 kg, - 2007. g. 323 kg, - 2008. g. 474 kg, - 2009. g. (līdz oktobrim) 641 kg. Pārējās dalībvalstis Vairākums dalībvalstu informē, ka tās nav veikušas nekādus pasākumus papildus “snus” aizliegumam. Dažas dalībvalstis norādīja, ka tajās aizliegta tabakas izstrādājumu pārdošana internetā. Šajā jomā Somija ir izņēmums. Ņemot vērā plašo “snus” importa plūsmu no Zviedrijas privātiem lietotājiem un melnajā tirgū, Somijas valdība ir nolēmusi piemērot stingrākus pasākumus. Somija informēja, ka parlamentā apspriež šādus pasākumus: - “snus” privātu importu personīgai lietošanai ierobežos līdz 30 mazām kastītēm vienā ceļojumā, - “snus” privāta pasūtīšana internetā būs krimināli sodāma rīcība, - “snus” privāta pārdošana (piemēram, draugam) būs krimināli sodāma rīcība. SECINĀJUMI Lai īstenotu Pievienošanās līgumā paredzētās saistības, Zviedrija padarījusi “snus” komerciālu eksportu par krimināli sodāmu pārkāpumu un piemēro stingrus sodus. “Snus” var eksportēt tikai ceļotāji personīgai lietošanai vai dāvanai personīgai lietošanai. “Snus” tālpārdošana ir nelegāla saskaņā ar Zviedrijas likumu, ieskaitot pārdošanu ar interneta starpniecību, ja saņēmējs atrodas citā dalībvalstī. Neviena cita dalībvalsts neziņoja par pazīmēm, ka “snus” būtu komerciāli laists to tirgū. Taču pasažieru imports ir plaši izplatīts, un šķiet, ka ar interneta starpniecību “snus” ir pieejams visā ES. Nav datu par to, cik lielā mērā personas, kas pārdod “snus” internetā, darbojas no Zviedrijas teritorijas. Somija plāno ieviest papildu profilaktiskus pasākumus, piemēram, ierobežot pasažieru “snus” importu. Pārējās dalībvalstis nav informējušas par jebkādiem pasākumiem papildus tirdzniecības aizliegumam. [1] Padomes akts par Norvēģijas Karalistes, Austrijas Republikas, Somijas Republikas un Zviedrijas Karalistes pievienošanās nosacījumiem un to Līgumu pielāgojumiem, kas ir Eiropas Savienības izveides pamatā, XV pielikums, Pievienošanās akta 151. pantā paredzētais saraksts, X. DAŽĀDI, a) punkts. [2] Turpat, b) punkts. [3] Turpat, c) un d) punkts. [4] Ziņojums par “snus”, ko publicējis Sociālās un veselības aprūpes produktu uzraudzības centrs (atsauce: Nuuskaraportti , Sosiaali- ja terveydenhuollon tuotevalvontakeskus , 2008. g.). [5] Rīkojums, ar kuru aizliedz “snus” eksportu, (1994;1266) un Kontrabandas sodu likums (2000:1225).